Vážení spoluobčania,

radi by sme Vás informovali, že **na základe neustáleho nárastu cien za zvoz a likvidáciu komunálneho odpadu** Obec Svederník pristúpi **k systému  množstevného zberu komunálneho odpadu.** To znamená, že každá domácnosť bude po konečnom ročnom zúčtovaní uhrádzať poplatok za odvoz a likvidáciu komunálneho odpadu **len** **za ňou skutočne vyprodukovaný a vyvezený komunálny odpad a bio odpad**. Tento cieľ dosiahneme prostredníctvom presnej evidencie vývozu odpadu z každej domácnosti označením jednotlivých zberných nádob (nálepkou a čipom).

Príslušnými opatreniami bude na území obce Svederník **od 1.1.2024** zavedený **množstevný** zber komunálneho odpadu a biologicky rozložiteľného odpadu.

**Označenie a čipovanie smetných nádob začne dňa 11.4.2023** (utorok) **po vývoze komunálneho odpadu. V prvej etape sa označia (začipujú) všetky typizované smetné nádoby o objeme 120 l, na ktoré je možné inštalovať nálepku a čip. Smetné nádoby s iným objemom nebudú označované. Označovanie nádob sa uskutoční postupne podľa jednotlivých miestnych častí obce, v období apríl jún 2023, tak aby sme skúšobnú prevádzku systému spustili od 1.7.2023.**

**Za týmto účelom zamestnanci obce označia nálepkou a čipom (začipujú) výlučne zberné nádoby o objeme 120l.** Nádoby s iným objemom je potrebné si vymeniť alebo si ich zakúpiť (24,00 €) na obecnom úrade.

**Žiadame preto občanov o sprístupnenie 120 l smetných nádob, aby ich bolo možné označiť.**

Vývoz všetkých zberných nádob komunálneho odpadu bude realizovaný zbernou spoločnosťou tak ako doteraz v pravidelných 2 týždňových intervaloch. Odporúčame však občanom vykladať smetné nádoby na vývoz až vtedy, keď budú celkom naplnené, nakoľko je každý vývoz nádoby zaevidovaný v systéme a  spoplatnený.

**Zberné nádoby bez riadneho označenia nálepkou s prideleným číslom a čipom, nebudú vyvážané !!!**

**Nové 120 l nádoby si budú môcť občania vymeniť (kus za kus), alebo zakúpiť, tak aby bolo možné ich v čo najkratšom termíne označiť nálepkou a začipovať.**

**V zmysle § 6 platného VZN č.1/2022 Obce Svederník o miestnom poplatku za komunálne odpady a drobné stavebné odpady, je stanovená veľkosť a počet smetných nádob (120 l) podľa počtu osôb v spoločnej domácnosti.**

 - **1 ks** smetná nádoba 120 litrov **1 - 4 osoby**

 - **2 ks** smetná nádoba 120 litrov **5 - 9 osôb**

**Výmenu smetnej nádoby s iným objemom ako 120 l je potrebné nahlásiť na obecnom úrade !!!**

Súčasťou tohto informačného letáku je aj čestné prehlásenie pre domácnosti, ktoré si nesplnili ohlasovaciu povinnosť o kompostovaní v domácich kompostéroch (bio odpad zo záhrad a kuchynský odpad) a skutočne ho kompostujú. Čestné prehlásenie je potrebné doručiť na Obecný úrad vo Svederníku.

Domácnosti, ktoré majú pridelené nádoby na biologicky rozložiteľný komunálny odpad (140 l) si musia obnoviť nájom v tomto kalendárnom roku, nakoľko aj tieto nádoby budú začipované, evidované v systéme a vývoz spoplatnený podľa platného VZN.

Domácnosti, ktoré nekompostujú bio odpad v domácich kompostéroch sú povinné túto skutočnosť nahlásiť na obecnom úrade. Týmto domácnostiam budú pridelené nádoby na biologicky rozložiteľný komunálny odpad (140 l), nádoby budú začipované, evidované v systéme a ich vývoz spoplatnený podľa platného VZN.

Bližšie informácie ohľadom výmeny, zakúpenia smetnej nádoby, alebo nájmu nádoby na bio odpad získate na telefónnom čísle 041/5696129 alebo elektronickej adrese: ousvedernik@pobox.sk

Pevne veríme, že systém množstevného zberu komunálneho odpadu prispeje k adresnosti a spravodlivejším poplatkom. Rovnako dúfame, že budeme spoločne naďalej dôsledne triediť komunálny odpad a zvyšovať mieru separovaného odpadu.

**Vážení občania, na záver Vám chceme vysloviť poďakovanie za doterajšiu snahu a spoluprácu v oblasti triedenia komunálnych odpadov, ktorá sa v konečnom dôsledku prejaví aj na výške poplatku za odvoz komunálneho odpadu z našej obce.**